
CVR nr. 30150783

V/Nina Bærentsen Manenvej 13B, 3460 Birkerød


Bestyrelsens årsberetning 2020
Vejsagen: Status i vejsagen er, at vores veje tidligst bliver asfalteret i efteråret 2020, muligvis senere grundet Corona, det må tiden vise. Kommunen udsender ny høring inden (da de nok har opdaget deres tidligere høring havde for mange fodfejl..) og bestyrelsen er i dialog med kommunen desangående. Bestyrelsen henviser i øvrigt til at holde sig orienteret om vejsagen på hjemmesiden, hvor mødereferater mm. lægges op løbende, som sagen skrider frem.

Træfældning: Bestyrelsen opfordrer igen alle til at overholde kommunens vejledning for at holde vejen og rabatten fri. Dette er særlig vigtigt i år inden vores veje skal asfalteres, så vores nye veje vil holde bedst muligt. Kommunens pjece ligger på hjemmesiden. Kommunen har i øvrigt oplyst, at det er den enkelte grundejers ansvar, at træernes rødder ikke forårsager buler eller huller i vejen. Såfremt en trafikant kommer til skade på grund heraf kan den enkelte grundejer holdes erstatningsansvarlig. Det er nu kun 3 grundejere, der mangler at fælde de træer, der er til gene for vores fælles veje.
Indbrud: Bestyrelsen har ikke kendskab til indbrud i forgangne år.

Sne: Igen i år har der ikke været nogen udgifter til snerydning.

Hjemmesiden: Vi har desværre haft nogen udfordringer med hjemmesiden, der dog nu kører igen. Bestyrelsen opfordrer alle medlemmer til jævnligt at holde øje med hjemmesiden www.orehoejgaardgrundejerforening.dk . Siden indeholder oplysninger af praktisk karakter, meddelelser, indkaldelser mv. Såfremt man ønsker at sælge sit sommerhus, kan ejendomsmæglere henvises til siden for info (hvilket sparer formanden for meget tid..). Bestyrelsen ville meget gerne oprette en ”opslagstavle”, hvor de enkelte grundejere kan lægge meddelelser op, vi har dog ikke den tekniske erfaring så vi hører meget gerne fra jer, såfremt nogen kan være behjælpelig med dette.
Trappen og stranden: hører under trappelaugets ansvarsområde. På trappelaugets hjemmeside www.trappelauget.dk kan I holde jer opdateret om laugets forhold. 
Kontingentbetaling: Opkræves sammen med ejendomsskatterne og grundet den negative bankrente som foreningen blev ramt af 1.marts 2020, vil bestyrelsen foreslå at opkrævningen sættes til 0 kr for 2021. Vi må så tage stilling til når vejene er lavet, hvor lille et rådighedsbeløb til faste samt uforudsete udgifter foreningen kan nøjes med at have stående i banken, umiddelbart skønner bestyrelsen at ca 30.000 vil være nok. Vi følger rentens udvikling og punktet kommer som vanligt op igen på næste års generalforsamlimg.
Arbejdet i bestyrelsen: er forløbet godt, vi har haft 2 bestyrelsesmøder, et møde med kommunen samt en hel del mailkorrespondance. 

Birkerød d.1 april 2020
Nina Bærentsen, formand

Reglerne om brug af støjende maskiner:

I perioden fra d. 1. april til d. 31. oktober samt i påsken er 
græsslåning og brug af støjende maskiner TILLADT:
Hverdage: 8.00 - 19.00
Lørdage: 9.00- 12.00 og 14.00 – 17.00
Søn-og helligdage: 9.00 -12.00
